**Projektas**

**LIETUVOS TRANSPORTO SAUGOS ADMINISTRACIJOS**

**DIREKTORIUS**

**ĮSAKYMAS**

**Dėl Ūkio subjektų, vykdančių kelių transporto veiklą, keitimosi informacija elektroniniu būdu su Lietuvos transporto saugos administracija tvarkos aprašo patvirtinimo**

2019 m. \_\_\_\_\_\_\_\_\_\_\_\_\_\_\_ d. Nr. \_\_\_\_\_\_\_\_\_

Vilnius

Vadovaudamasis Lietuvos Respublikos Vyriausybės 2019 m. spalio 30 d. nutarimo Nr. 1083 „Dėl Lietuvos Respublikos Vyriausybės 2017 m. birželio 21 d. nutarimo Nr. 496 „Dėl Lietuvos Respublikos darbo kodekso įgyvendinimo“ pakeitimo“ 3 punktu ir įgyvendindamas 2010 m. liepos 1 d. Komisijos reglamento (ES) Nr. 581/2010 dėl ilgiausių leistinų laikotarpių, per kuriuos turi būti perkelti susiję duomenys iš transporto priemonių ir vairuotojo kortelių, (OL 2010 L 168, p. 16) ir 2014 m. vasario 4 d. Europos Parlamento ir Tarybos Reglamento (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo, (OL 2014 L 60, p. 1) nuostatas:

1. T v i r t i n u Ūkio subjektų, vykdančių kelių transporto veiklą, keitimosi informacija elektroniniu būdu su Lietuvos transporto saugos administracija tvarkos aprašą (pridedama).

2. P r i p a ž į s t u netekusiais galios:

2.1. Valstybinės kelių transporto inspekcijos prie Susisiekimo ministerijos viršininko 2015 m. gegužės 26 d. įsakymą Nr. 2B-108 „Dėl Ūkio subjektų, susijusių su kelių transporto veikla, keitimosi informacija elektroniniu būdu su Valstybine kelių transporto inspekcija prie Susisiekimo ministerijos tvarkos aprašo patvirtinimo“;

2.2. Valstybinės kelių transporto inspekcijos prie Susisiekimo ministerijos viršininko 2009 m. liepos 22 d. įsakymą Nr. 2B-278 „Dėl Įmonių veiklos ir avarijų ar įvykių kraunant, pripildant ar vežant pavojinguosius krovinius automobilių keliais ataskaitų rengimo, pateikimo ir apskaitos tvarkos aprašo patvirtinimo“ su visais pakeitimais ir papildymais.

3. N u s t a t a u, kad:

3.1. šis įsakymas įsigalioja 2020 m. sausio 1 d.;

3.2. šiuo įsakymu tvirtinamo Ūkio subjektų, vykdančių kelių transporto veiklą, keitimosi informacija elektroniniu būdu su Lietuvos transporto saugos administracija tvarkos aprašo (toliau – Aprašas) 12.1 papunktyje nurodyti privalomi teikti duomenys per Ūkio subjektų, susijusių su kelių transportu, stebėsenos ir informavimo valstybės informacinės sistemos „Vektra“ elektroninių paslaugų portalą nustatytu periodiškumu pirmą kartą turi būti pateikti nuo 2020 m. liepos 1 d.

4. I n f o r m u o j u, kad šis įsakymas nustatyta tvarka skelbiamas Teisės aktų registre ir Lietuvos transporto saugos administracijos interneto svetainėje.

Administracijos direktorius

PATVIRTINTA

Lietuvos transporto saugos administracijos direktoriaus

2019 m. \_\_\_\_\_\_\_\_\_\_\_ d. įsakymu Nr. \_\_\_\_

**Ūkio subjektų, Vykdančių kelių transporto veiklą, keitimosi informacija elektroniniu būdu su Lietuvos transporto saugos administracija tvarkos aprašas**

**I SKYRIUS**

**BENDROSIOS NUOSTATOS**

1. Ūkio subjektų, vykdančių kelių transporto veiklą, keitimosi informacija elektroniniu būdu su Lietuvos transporto saugos administracija tvarkos aprašas (toliau – Aprašas) nustato informacijos teikimo ūkio subjektams, vykdantiems kelių transporto veiklą (toliau – ūkio subjektas), ir privalomų duomenų, ataskaitų ir informacijos teikimo Lietuvos transporto saugos administracijai (toliau – Administracija) ūkio subjektams prisijungus prie Ūkio subjektų, susijusių su kelių transportu, stebėsenos ir informavimo valstybės informacinės sistemos „Vektra“ (toliau – IS „Vektra“) elektroninių paslaugų portalo tvarką.

2. Aprašas parengtas vadovaujantis Europos sutarties dėl pavojingų krovinių tarptautinių vežimų keliais (ADR), Lietuvos Respublikos pavojingųjų krovinių vežimo automobilių, geležinkelių ir vidaus vandenų keliais įstatymo, Darbo laiko ir poilsio laiko ypatumų ekonominės veiklos srityse aprašo, patvirtinto Lietuvos Respublikos Vyriausybės 2017 m. birželio 21 d. nutarimu Nr. 496 „Dėl Lietuvos Respublikos darbo kodekso įgyvendinimo“, Lietuvos Respublikos susisiekimo ministro 2002 m. liepos 4 d. įsakymo Nr. 3-343 „Dėl Pavojingųjų krovinių vežimo saugos specialistų skyrimo įmonėse tvarkos“ nuostatomis.

3. Apraše vartojamos sąvokos suprantamos taip, kaip jos apibrėžtos Lietuvos Respublikos viešojo administravimo įstatyme ir Aprašo 2 punkte išvardintuose teisės aktuose.

**II SKYRIUS**

**ADMINISTRACIJOS TEIKIAMA INFORMACIJA**

3. Administracija IS „Vektra“ elektroninių paslaugų portale:

3.1. informuoja apie patvirtintą metinį ūkio subjektų planinio patikrinimo sąrašą;

3.2. teikia pranešimus konkretiems ūkio subjektams apie numatomus jų veiklos patikrinimus;

3.3. informuoja apie atliktą ūkio subjektui priklausančios transporto priemonės patikrinimą ir pateikia jo rezultatus;

3.4. informuoja apie kitoje Europos Sąjungos valstybėje narėje kompetentingų institucijų atliktą kelių transporto priemonės patikrinimą, kai jo metu buvo nustatyti pažeidimai, nurodyti 2016 m. kovo 18 d. Komisijos reglamente (ES) Nr. 2016/403, kuriuo Europos Parlamento ir Tarybos reglamentas (EB) Nr. 1071/2009 papildomas sunkių Sąjungos taisyklių pažeidimų, dėl kurių kelių transporto įmonė gali prarasti nepriekaištingą reputaciją, klasifikacija ir kuriuo iš dalies keičiamas Europos Parlamento ir Tarybos direktyvos 2006/22/EB III priedas (OL 2016 L 74, p. 8) (toliau – Reglamentas (ES) Nr. 2016/403);

3.5. teikia ūkio subjekto patikrinimo aktą ir klausimyną susipažinti;

3.6. primena apie besibaigiantį terminą pateikti pažeidimų šalinimo planą;

3.7. primena apie besibaigiantį terminą pateikti informaciją apie pašalintus pažeidimus;

3.8. informuoja ir, jeigu reikia, primena apie pareigą pateikti ūkio subjektų vairuotojų darbo ir poilsio režimo duomenis, perkeltus iš vairuotojo kortelių ir ūkio subjekto valdomų transporto priemonių skaitmeninių tachografų;

3.9. informuoja ir, jeigu reikia, primena apie pareigą pateikti kitus duomenis, ataskaitas ir (ar) informaciją, reikalingus Administracijos funkcijoms vykdyti.

4. Administracija IS „Vektra“ elektroninių paslaugų portale gali teikti ir kitokio pobūdžio ūkio subjektams aktualią informaciją.

**III SKYRIUS**

**ŪKIO SUBJEKTŲ NAUDOJIMOSI IS „VEKTRA“ ELEKTRONINIŲ PASLAUGŲ PORTALU SĄLYGOS**

5. Naudotis IS „Vektra“ elektroninių paslaugų portalu gali ūkio subjektai, kurie vykdo Administracijos prižiūrimą veiklą.

6. Norėdamas pradėti naudotis elektronine paslauga, ūkio subjekto vadovas privalo prisijungti prie IS „Vektra“ elektroninių paslaugų portalo. Ūkio subjekto vadovas gali paskirti kitą asmenį (-is), kurių skaičius neribojamas.

7. Ūkio subjekto vadovas ar jo paskirtas asmuo prie IS „Vektra“ elektroninių paslaugų portalo jungiasi patvirtindami savo tapatybę per Elektroninių valdžios vartų portalą.

8. Ūkio subjekto vadovas, be Aprašo 9 punkte nurodytų teisių, IS „Vektra“ elektroninių paslaugų portale turi teisę:

8.1. tvarkyti ūkio subjekto duomenis;

8.2. paskirti arba atšaukti kitą ūkio subjekto asmenį, tvarkyti jo IS „Vektra“ elektroninių paslaugų portale teises.

9. Ūkio subjekto vadovo paskirtas asmuo IS „Vektra“ elektroninių paslaugų portale gali turėti teisę:

9.1. peržiūrėti metinį ūkio subjektų planinio patikrinimo sąrašą;

9.2. gauti pranešimus apie numatomus ūkio subjekto veiklos patikrinimus;

9.3. gauti ir peržiūrėti ūkio subjektui teikiamą informaciją;

9.4. įkelti, saugoti, pateikti ir parsisiųsti vairuotojų darbo ir poilsio režimo duomenis, perkeltus iš vairuotojo kortelių ir ūkio subjekto valdomose transporto priemonėse sumontuotų skaitmeninių tachografų;

9.5. po ūkio subjekto patikrinimo sudaryti ir pateikti Administracijai pažeidimų šalinimo planą;

9.6. informuoti Administraciją apie patikrinimo metu nustatytų pažeidimų pašalinimą;

9.7. gauti pranešimą apie atliktą ūkio subjektui priklausančios transporto priemonės patikrinimą ir peržiūrėti jo rezultatus;

9.8. gauti ir peržiūrėti informaciją apie kitoje Europos Sąjungos valstybėje narėje kompetentingų institucijų atliktą kelių transporto priemonės patikrinimą, kai jo metu buvo nustatyti pažeidimai, nurodyti Reglamente (ES) Nr. 2016/403;

9.9. teikti informaciją apie ūkio subjekto saugos specialisto paskyrimą ar atšaukimą;

9.10. parengti ir pateikti ūkio subjekto, vykdančio pavojingųjų krovinių vežimą, pakrovimą ir (ar) iškrovimą bei laikiną sandėliavimą, veiklos metines ataskaitas ir ataskaitas apie avarijas ir įvykius.

10. Ūkio subjekto vadovo paskirtas asmuo IS „Vektra“ elektroninių paslaugų portale gali turėti tik tas Aprašo 9 punkte išvardytas teises, kurias jam suteikia ūkio subjekto vadovas.

11. Paaiškėjus faktams, kad IS „Vektra“ informacija ir duomenys yra tvarkomi nesilaikant teisės aktuose nustatytų reikalavimų, ūkio subjekto vadovas ar jo paskirtas asmuo privalo nedelsdami apie tai informuoti Administracijos IS „Vektra“ elektroninių paslaugų portalo administratorių ir imtis visų įmanomų priemonių nustatytiems pažeidimams pašalinti.

**IV SKYRIUS**

**PRIVALOMŲ DUOMENŲ, ATASKAITŲ IR INFORMACIJOS TEIKIMAS**

12. Ūkio subjektai Administracijai per IS „Vektra“ elektroninių paslaugų portalą privalo teikti šiuos duomenis ir informaciją nurodytu periodiškumu:

12.1. Ūkio subjekto vairuotojų darbo ir poilsio režimo duomenys, perkelti iš vairuotojo kortelių ir ūkio subjekto valdomose transporto priemonėse sumontuotų skaitmeninių tachografų, teikiami kas ketvirtį skaičiuojant nuo kalendorinių metų pradžios. Ketvirčio duomenys turi būti pateikti ne vėliau kaip per 30 kalendorinių dienų pasibaigus einamajam ketvirčiui. Minėti duomenys gali būti įkeliami, išsaugomi ir pateikiami dažnesniu periodiškumu, nei nustatyta. Administracija turi teisę paprašyti pateikti duomenis ir nepasibaigus nustatytam terminui, jei duomenys reikalingi Administracijos ar kitų valstybės institucijų funkcijoms atlikti;

12.2. ūkio subjektai, vykdantys pavojingųjų krovinių vežimą, pakrovimą ir (ar) iškrovimą bei laikiną sandėliavimą, be 12.1 papunktyje nurodytų privalomų teikti duomenų, rengia ir teikia šias Europos sutarties dėl pavojingų krovinių tarptautinių vežimų keliais (ADR) A techninio priedo 1.8.3.3 poskirsnyje ir 1.8.5 skirsnyje numatytas ataskaitas:

12.2.1. ūkio subjekto, vykdančio pavojingųjų krovinių vežimą, pakrovimą ir (ar) iškrovimą bei laikiną sandėliavimą, veiklos metinę ataskaitą, kuri rengiama už praėjusius metus ir turi būti pateikta ne vėliau kaip iki einamųjų metų sausio 31 d.;

12.2.2. ataskaitą apie avariją ar įvykį kraunant, pripildant, vežant ar iškraunant pavojinguosius krovinius, kuri teikiama per 20 darbo dienų nuo avarijos ar įvykio, kuris atitinka nors vieną Europos sutarties dėl pavojingų krovinių tarptautinių vežimų keliais (ADR) A techninio priedo 1.8.5.3 poskirsnio kriterijų, atsitikimo dienos. Apie avarijos ar įvykio faktą ūkio subjektas Administraciją informuoja per 5 darbo dienas nuo avarijos ar įvykio atsitikimo dienos.

13. Administracija, išnagrinėjusi pateiktą Aprašo 12.2.2 papunktyje nurodytą ataskaitą, gali paprašyti papildomos informacijos ar paaiškinimų arba pareikalauti per nurodytą terminą papildomai pateikti tam tikro laikotarpio ataskaitas.

**V SKYRIUS**

**BAIGIAMOSIOS NUOSTATOS**

14. Valstybės priežiūros ir teisėsaugos institucijos dvišaliu susitarimu dėl duomenų teikimo su Administracija IS „Vektra“ elektroninių paslaugų portale jų funkcijoms atlikti gali gauti ūkio subjektų pateiktus vairuotojų darbo ir poilsio režimo duomenis, perkeltus iš vairuotojo kortelių ir (ar) ūkio subjekto valdomose transporto priemonėse sumontuotų skaitmeninių tachografų.

15. Vairuotojas gali gauti savo darbo ir poilsio režimo duomenis, perkeltus iš vairuotojo kortelės, kuriuos ūkio subjektas pateikė Administracijai pateikęs Administracijai prašymą, kuriame nurodo ūkio subjekto pavadinimą arba jo kodą, vairuotojo kortelės Nr. ir pageidaujamų savo darbo ir poilsio režimo duomenų, perkeltų iš vairuotojo kortelės, laikotarpį.

16. Už IS „Vektra“ elektroninių paslaugų portale teikiamų duomenų teisingumą ir ataskaitų pateikimą Apraše nustatyta tvarka ir terminais atsako ūkio subjekto vadovas arba kitas už tam tikrą ūkio subjekto veiklą atsakingas asmuo, kai toks asmuo privalo būti paskirtas teisės aktų nustatyta tvarka.